**Završeni radovi na prvoj fazi restauracije Utvrđenja Besac**

U okviru višekorisničkog IPA projekta "Restauracija Utvrđenja Besac u Virpazaru", koji Ministarstvo kulture implementirau saradnji sa Delegacijom Evropske Unije u Crnoj Gori, dodijeljena su bespovratna sredstva u iznosu od 455,214 €, na ime sprovođenja prve faze radova restauracije Utvrđenja Besac.

Delegacija Evropske Unije u Crnoj Gori potpisala je ugovor o izvođnju radova sa firmom "KOTO" doo iz Beograda, na osnovu kojeg su radovi na prvoj fazi restauracije Utvrđenja Besac završeni novembra mjeseca 2013. godine.

U okviru dodijeljenih sredstava realizovano je sprovođenje konzervatorskih mjera na Utvrđenju, objektu kasarne, bedemima i pristupnom putu, a koji će omogućiti dalju valorizaciju Besca i privođenje njegovoj budućoj namjeni u svrhe kulture i turizma.

Procedura restauracije Utvrđenja Besac počela je 2008. godine, kada je Ministartsvo kulture uključilo ovo kulturno dobro u Listu prioritetnih intervencija, a kroz Komponentu 2 Regionalnog programa za kulturnu i prirodnu baštinu zemalja jugoistočne Evrope - Ljubljana proces, baziranom na rehabilitaciji zajedničkog kulturnog nasljeđa zemalja Zapadnog Balkana. U okviru ove inicijative pripremljeni su Preliminarna tehnička procjena i Biznis plan rekonstrukcije i revitalizacije Utvrđenja Besac, a iz fondova Svjetske banke obezbijeđena je donacija za pripremanje Glavnog projekta njegove restauracije.

Uzimajući u obzir značaj Projekta restauracije Utvrđenja Besca, Ministarstvo kulture je u dosadašnjem periodu uložilo 57,885 € za potrebe izrade Projektnog zadatka, pripreme Glavnog projekta, revizije Projekta, obezbjeđivanje stručnog nadzora nad izvođenjem radova, arhitektonsko-arheološka istraživanja Utvrđenja i geodetsko snimanje terena sa 3D snimkom.

Pored navedenog, planirano je da Ministarstvo kulture iz kapitalnog bužeta Crne Gore obezbijedi sredstva za sprovođenje druge faze restauracije Utvrđenja, u iznosu od 400,000€, koja će omogućiti finalizovanje započetih radova i konačnu adaptaciju objekta za potrebe otvaranja suvenirnice, vonoteke i osnivanje muzeja sa postavkom predmeta iz područja Crmnice.

Utvrđenje Besac nalazi se na uzvišenju, visokom oko 50 metara nadmorske visine, koje izranja iz Virskog polja i Kruševe bare, neposredno iznad samog naselja Virpazar. Imajući u vidu da je Utvrđenje Besac iz turskog perioda, druge polovine XV vijeka, ono posjeduje značajne istorijske vrijednosti. Rekonstrukcijom i revitalizacijom objekta, stvorili su se uslovi da se prostor osposobi za, prije svega, turističku, a zatim i za kulturno–istorijsku valorizaciju. Utvrđenje predstavlja jedno od značajnih tačaka turističke ponude Skadarskog jezera kao „vidikovac“, a ujedno je i važan dio kulturne baštine Crne Gore.